Post salutacionem. Ersame, leve her Otto. Jwer ersamheit breff, gescreven des viij dages na unser leven vrowen dage, rorende, wes gii in unse stad sendende worden, dat wii jw dat in unsen breven zollen vorscreven hebben, dat it hiir sole velich wesen aff unde to etc., hebben wii gutliken untfangen unde wol vornomen. Hiirupp bidden wii jwer ersamheit to wetende, dat uns, wes wii jwer leve gescreven hebben, wol vordenket unde hopen, it noch all wol geholden sin, unde willent gerne vordan dergeliken mit jwer leven halden na unsen breven. Men alze gii beroren van deme ozemunde etc., bidden wii jw to wetende, dat hiir en gekomen is, do tor tiit her Otto Brakels unde nu her Willm Varensbeken dener, unde hevet mit rechte, des wii nemande weigeren mogen, so jwe leve dat zulven wol derkenen mach, angesproken denzulven ozemund unde bekummert berichtende, dat he em tobehore unde sin egen sii. Darumme, ersame, leve her Otto, alze gii bescriven, dat gii mit rechte to demezulven osemunde gekomen ziin unde dat he overgegeven zii, zo dunket uns int vorbeterent jwer ersamheit, zo verne alze it jw geraden dunket, dat gii enen van jwer wegene vulmechtich herwart senden, de dat recht hiir vorderen moghe van jwer wegene. Wes wii, beholden unses rechtes, gudes darto doen mogen, dar zal uns jwe leve allewege gutwillich ane vinden.